Publication: Magyar Közlöny
Issue: MK-1998-100 (Year: 1998, Number: 100)
Era: 1990-2004
Section: 2.1. A Kereskedelmi Vámtarifa kialakulása, funkciói, alkalmazásának általános szabályai. Szabadkereskedelmi megállapodások, vámtételek. A vámtarifáról szóló 1995. évi CI. törvény és
Paragraph Index: 824

c) A szóbeli vizsga tartalma Vámszakmai ismeretekből A szóbeli vizsgán a jelölt 1 db, három részkérdést [a), b), c)] tartalmazó tételt húz. A részkérdések közül az a) jelű a Vámjog és vámeljárás, a b) jelű a Kereskedelmi Vámtarifa anyagából, a c) jelű a Nemzetközi gazdasági és külkereskedelem-technikai ismeretek, valamint a Vállalkozási ismeretek anyagából kerül összeállításra. A külkereskedelmi szakmai anyaggal bővített idegen nyelv tantárgyból a jelölt két tételt húz: — a külföldi partnerrel való szóbeli kommunikáció egyszerű helyzetben (üdvözlés, fogadás, szállásbiztosítás, pénzváltás, programajánlás, telefonkapcsolat stb.), — idegen nyelvű szakmai kifejezések, fordulatok fordítása magyar nyelvre (legalább 5, de legfeljebb 10 kifejezés, fordulat). A vizsga bevezető részében rövid kötetlen beszélgetést folytat a vizsgabizottság munkáját segítő nyelvtanár (kérdező tanár) a jelölttel az általános nyelvi ismeretanyag keretében felsorolt témakörök valamelyikét érintően (lakóhely, család, közlekedés, szabadidő stb.).

Source: https://magyarkozlony.hu/hivatalos-lapok/909a5953c3c2805a320f6682c6e0e5d6d0dc7761/dokumentumok/0b3a67bf69ffa05ccdd109a2e066c7ae3cc2fa70/letoltes